**Η επικαιρότητα των αρχαίων προφητειών**

***Σχόλια στα βιβλικά αναγνώσματα της***

***Κυριακής μετά τη γιορτή των Θεοφανίων***

Με τη βάπτιση του Ιησού Χριστού στον ποταμό Ιορδάνη, το σχέδιο του Θεού για τη σωτηρία της ανθρωπότητας από την καταδυνάστευση του κακού εισέρχεται στην τελική του φάση. Η αποκάλυψη του Τριαδικού Θεού στον κόσμο τη στιγμή που ο Ιησούς μπαίνει στα νερά του ποταμού σηματοδοτεί την έναρξη μιας νέας ευκαιρίας για τον άνθρωπο να επιστρέψει στον Θεό και να ανακτήσει όσα έχασε με την απομάκρυνσή του από αυτόν. Η τοποθέτηση της γιορτής των Θεοφανίων στην αρχή του νέου έτους, έρχεται να υπενθυμίσει σε κάθε χριστιανό ότι η δεύτερη αυτή ευκαιρία παραμένει σε ισχύ για τον καθένα.

***Αποστολικό Ανάγνωσμα της Θείας Λειτουργίας: Εφε δ´ 7-13***

Όμως ο Θεός δεν περιορίζεται στο να απευθύνει απλώς μια πρόσκληση στον άνθρωπο, αλλά φροντίζει να τον εφοδιάσει και με τις κατάλληλες προϋποθέσεις ώστε ο άνθρωπος να μπορέσει να αποδεχτεί την πρόσκληση του Θεού και να ανταποκριθεί στις απαιτήσεις της. Σ᾽ αυτήν την προσφορά του Θεού προς τον άνθρωπο αναφέρεται το αποστολικό ανάγνωσμα της Κυριακής μετά τη γιορτή των Θεοφανίων που προέρχεται από την *Πρὸς Ἐφεσίους Ἐπιστολὴ* του αποστόλου Παύλου (δ´ 7-13). Σύμφωνα με το κείμενο:

|  |  |
| --- | --- |
| **δ´ 7**Ἑνὶ δὲ ἑκάστῳ ἡμῶν ἐδόθη ἡ χάρις κατὰ τὸ μέτρον τῆς δωρεᾶς τοῦ Χριστοῦ. **8**διὸ λέγει·  **Ἀναβὰς εἰς ὕψος** **ᾐχμαλώτευσεν αἰχμαλωσίαν** **καὶ ἔδωκε δόματα τοῖς ἀνθρώποις**.**9**Τὸ δὲ ἀνέβη τί ἐστιν εἰ μὴ ὅτι καὶ κατέβη πρῶτον εἰς τὰ κατώτερα μέρη τῆς γῆς; **10**ὁ καταβὰς αὐτός ἐστι καὶ ὁ ἀναβὰς ὑπεράνω πάντων τῶν οὐρανῶν, ἵνα πληρώσῃ τὰ πάντα. **11**καὶ αὐτὸς ἔδωκε τοὺς μὲν ἀποστόλους, τοὺς δὲ προφήτας, τοὺς δὲ εὐαγγελιστάς, τοὺς δὲ ποιμένας καὶ διδασκάλους, **12**πρὸς τὸν καταρτισμὸν τῶν ἁγίων εἰς ἔργον διακονίας, εἰς οἰκοδομὴν τοῦ σώματος τοῦ Χριστοῦ, **13**μέχρι καταντήσωμεν οἱ πάντες εἰς τὴν ἑνότητα τῆς πίστεως καὶ τῆς ἐπιγνώσεως τοῦ Υἱοῦ τοῦ Θεοῦ, εἰς ἄνδρα τέλειον, εἰς μέτρον ἡλικίας τοῦ πληρώματος τοῦ Χριστοῦ. | **4 7**Στον καθένα μας όμως έχει δοθεί κάποιο ιδιαίτερο χάρισμα, σύμφωνα με το μέτρο που δωρίζει ο Χριστός.**8**Γι’ αυτό λέει η Γραφή:  **Ανέβηκε ψηλά,**  **πήρε μαζί του αιχμαλώτους,**  **έδωσε δώρα στους ανθρώπους.** **9**Το ανέβηκε όμως, τι άλλο σημαίνει παρά πως προηγουμένως είχε κατέβει εδώ κάτω στη γη;**10**Αυτός που κατέβηκε είναι ο ίδιος που ανέβηκε πάνω απ’ όλους τους ουρανούς, για να γεμίσει με την παρουσία του το σύμπαν.**11**Αυτός, λοιπόν, σε άλλους έδωσε το χάρισμα του αποστόλου, σε άλλους του προφήτη, σε άλλους του ευαγγελιστή και σ’ άλλους του ποιμένα και δασκάλου,**12**για να καταρτίζουν τους πιστούς για το έργο της διακονίας, ώστε να οικοδομείται το σώμα του Χριστού.**13**Έτσι, θα καταλήξουμε όλοι στην ενότητα που δίνει η πίστη και η βαθιά γνώση του Υιού του Θεού, θα γίνουμε ώριμοι και θα φτάσουμε στην τελειότητα που μέτρο της είναι ο Χριστός. |

***Το χάρισμα της προφητείας στην Εκκλησία***

Από το σύνολο των χαρισμάτων με τα οποία, σύμφωνα με την παραπάνω περικοπή, ο Θεός πλουτίζει την Εκκλησία του, το πιο εντυπωσιακό είναι αναμφίβολα αυτό της προφητείας. Αυτός είναι και ο λόγος που τόσο εδώ όσο και στον κατάλογο των χαρισματούχων της πρώτης Εκκλησίας που παρατίθενται στο Α´Κο ιβ´ 28-29 οι προφήτες αναφέρονται πάντοτε στη δεύτερη θέση μετά τους αποστόλους. Όπως όμως συμβαίνει με όλα τα εντυπωσιακά πράγματα, η προσέγγισή τους πρέπει να γίνεται με ιδιαίτερη προσοχή, καθώς συμβαίνει συχνά η εντύπωση που αυτά προκαλούν να συσκοτίζει το πραγματικό ή το βαθύτερο νόημά τους. Αυτό ισχύει πολύ περισσότερο για τις προφητείες, καθώς η αγωνία του ανθρώπου για να γνωρίσει το μέλλον και η ανασφάλεια πολύ συχνά τον καθιστούν εύπιστο και ευάλωτο σε διάφορους επιτήδειους που είναι έτοιμοι να εκμεταλλευτούν αυτήν την ανάγκη του. Η τοποθέτηση όμως των προφητών από τους συγγραφείς της *Καινής Διαθήκης* δίπλα στους αποστόλους και μάλιστα πάνω από τους ευαγγελιστές και τους ποιμένες της Εκκλησίας οδηγεί στο συμπέρασμα ότι αυτοί επιτελούσαν ένα ανάλογο με εκείνους και εξίσου σπουδαίο έργο. Αυτό οδηγεί επίσης τη σκέψη ότι ο προφήτης, όπως τον εννοεί η *Γραφή*, δεν μπορεί να είναι ένα μέντιουμ, ένας μάντης, αλλά φορέας του Πνεύματος του Θεού. Προφήτης κατά συνέπεια δεν είναι αυτός που διαθέτει κάποιες υπερφυσικές ή μαγικές δυνάμεις, ώστε να προβλέπει το μέλλον, αλλά κάποιος ο οποίος φωτισμένος από το Άγιο Πνεύμα βλέπει πέρα από το παρόν και αναγνωρίζει το σχέδιο του Θεού μέσα στην Ιστορία. Σ’ αυτό ακριβώς διαφοροποιείται ο προφήτης από τον μάντη. Ο προφήτης δεν βασίζεται σε κάποιες ιδιαίτερες δυνάμεις του αλλά στον αγώνα του να κατανοήσει το σχέδιο του Θεού. Αυτός άλλωστε ήταν και ο αγώνας όλων των μεγάλων προφητών της *Παλαιάς Διαθήκης*. Με ιδιαίτερα παραστατικό τρόπο περιγράφει ο προφήτης Ησαΐας το παράπονο του Θεού από τον λαό του στην πρώτη προφητεία με την οποία αρχίζει το βιβλίο του: «*Το βόδι γνωρίζει τον αφέντη του και το γαϊδούρι το παχνί εκείνου που το ορίζει· ο Ισραήλ όμως δεν με γνωρίζει, ο λαός δεν με κατανοεί*» (Ησα α´ 3). Η γνώση του Θεού ως προϋπόθεση για τη δημιουργία μιας αληθινής σχέσης μαζί του και για τη σωτηρία περιέχεται και στην τελευταία προσευχή του Ιησού προς τον Πατέρα του: «*Να ποια είναι η αιώνια ζωή: Ν’ αναγνωρίζουν οι άνθρωποι εσένα ως τον μόνο αληθινό Θεό, καθώς κι εκείνον που έστειλες, τον Ιησού Χριστό*» (Ιωα ιζ´ 3).

Γνώση όμως του Θεού δεν σημαίνει απλώς μια καλή θεολογική κατάρτιση, μια γνώση της δογματικής διδασκαλίας της Εκκλησίας, αλλά την ικανότητα να κατανοήσει κανείς το ευρύτερο σχέδιο της θείας οικονομίας, το σχέδιο του Θεού για τη σωτηρία του κόσμου και να εντάξει την καθημερινότητά του μέσα σ᾽ αυτό. Τότε τα γεγονότα της καθημερινότητας αποκτούν μια εντελώς άλλη διάσταση, και τότε βλέπει κανείς τα πράγματα διαφορετικά και σε διαστάσεις που προηγουμένως δεν είχε ποτέ φανταστεί. Τότε ο κάθε πιστός γίνεται προφήτης, ακριβώς όπως το είχε ευχηθεί κάποτε ο προφήτης Μωυσής (Αρι ια´ 25-29) και το οραματίστηκε ο προφήτης Ιωήλ (γ´ 1-2).

Η προφητεία, λοιπόν, δεν είναι ένα εκστατικό γεγονός που συμβαίνει κάτω από περίεργες ή μυστικιστικές συνθήκες και τελετές, αλλά ουσιαστικό στοιχείο της πνευματικότητας του χριστιανού. Κάποτε μια ομάδα Γερμανών προσκυνητών επισκέφτηκε το Άγιον Όρος με μια διάθεση όχι τουριστική, αλλά μαθησιακή. Συναντήθηκαν με έναν μοναχό που γνώριζε αγγλικά και άρχισαν να τον ρωτούν διάφορα πράγματα για την ορθοδοξία και τη μοναχική ζωή. Κάποια στιγμή η συζήτηση έφτασε και σε θέματα επικαιρότητας. Ο μοναχός δεν άλλαξε ούτε ύφος ούτε τρόπο ομιλίας. Συνέχισε να απαντάει με την ίδια ευθύτητα και βεβαιότητα όπως και προηγουμένως. Αυτό έκανε μεγάλη εντύπωση στους συνομιλητές του και κάποιος τον ρώτησε αν διαβάζει καθημερινά εφημερίδες ώστε να μπορεί με τόση άνεση να συζητάει για θέματα τρέχουσας επικαιρότητας. Η έκπληξη των συνομιλητών του έγινε ακόμη μεγαλύτερη όταν ο μοναχός τους πληροφόρησε ότι στο μοναστήρι δεν υπάρχουν εφημερίδες, οπότε τον ρώτησαν από πού αντλεί την ενημέρωσή του. Η απάντηση του μοναχού τους άφησε άναυδους. «*Είναι απλό*» τους είπε. «*Οι προσκυνητές μας μεταφέρουν κάποιες πληροφορίες από τον έξω κόσμο, οπότε εμείς κατανοούμε το τι συμβαίνει*». «*We understand what is going on*» ήταν η ακριβής απάντηση που συνοψίζει αυτό που θα αποκαλούσε κανείς ορθόδοξη πνευματικότητα.

Είναι λάθος να φαντάζεται κανείς τον προφήτη σαν έναν άνθρωπο που κηρύττει με απλανές βλέμμα και λέει περίεργες και γριφώδεις φράσεις για πράγματα που θα συμβούν στο μέλλον. Οι προφητείες του αληθινού προφήτη δεν αποτελούν αυτοσκοπό αλλά προτροπές για να μπορέσουν οι πιστοί να αποκτήσουν μια άλλη θεώρηση του κόσμου· ότι ο κόσμος δεν είναι μόνον αυτή η μίζερη καθημερινότητα που βλέπει κανείς μπροστά του και αντιμετωπίζει, αλλά ο κόσμος έχει έναν σκοπό και ένα μέλλον που βρίσκεται πέρα από τα όρια του παρόντος κόσμου και καταλήγει στη Βασιλεία του Θεού.

***Ευαγγελικό Ανάγνωσμα της Θείας Λειτουργίας: Ματ δ´ 12-17***

Αμέσως μετά τη βάπτισή του ο Ιησούς, και μετά από μια σαρανταήμερη παραμονή στην έρημο (Ματ δ´ 1-11), αρχίζει τη δημόσια δράση του από την παραλίμνια πόλη της Γαλιλαίας, την Καπερναούμ. Η έναρξη του κηρύγματος του Ιησού στη συγκεκριμένη περιοχή συνδέεται από τον ευαγγελιστή Ματθαίο με την πραγματοποίηση μιας εξαγγελίας του προφήτη Ησαΐα. Η περικοπή Ματ δ´ 12-17, που αποτελεί το ευαγγελικό ανάγνωσμα της πρώτης μετά τη γιορτή των Θεοφανίων Κυριακής, αρχίζει με την πληροφορία της σύλληψης του Ιωάννη του Προδρόμου. Η δράση του Ιωάννη σηματοδοτεί το αποκορύφωμα και το τέλος της περιόδου αναμονής του Μεσσία και ταυτόχρονα την αρχή μιας νέας εποχής, της Βασιλείας του Θεού. Περιεχόμενο του κηρύγματος του Ιησού είναι το ίδιο με αυτό των προφητών που προηγήθηκαν· η μετάνοια. Αλλά η μετάνοια στο κήρυγμα του Ιησού δεν είναι προϋπόθεση για να έλθει η Βασιλεία του Θεού, όπως στο προφητικό κήρυγμα, αλλ’ επείγον προσκλητήριο, γιατί ήλθε η Βασιλεία του Θεού. Σύμφωνα με το κείμενο:

|  |  |
| --- | --- |
| **δ´ 12**Ἀκούσας δὲ ὁ ᾿Ιησοῦς ὅτι Ἰωάννης παρεδόθη, ἀνεχώρησεν εἰς τὴν Γαλιλαίαν, **13**καὶ καταλιπὼν τὴν Ναζαρὲτ ἐλθὼν κατῴκησεν εἰς Καπερναοὺμ τὴν παραθαλασσίαν ἐν ὁρίοις Ζαβουλὼν καὶ Νεφθαλείμ, **14**ἵνα πληρωθῇ τὸ ρηθὲν διὰ Ἡσαΐου τοῦ προφήτου λέγοντος·**15*Γῆ Ζαβουλὼν καὶ γῆ***  ***Νεφθαλείμ,***  ***ὁδὸν θαλάσσης, πέραν τοῦ***  ***Ἰορδάνου,***  ***Γαλιλαία τῶν***  ***ἐθνῶν,*****16*ὁ λαὸς ὁ καθήμενος ἐν σκότει*** ***εἶδε φῶς μέγα*** ***καὶ τοῖς καθημένοις***  ***ἐν χώρᾳ καὶ σκιᾷ*** ***θανάτου***  ***φῶς ἀνέτειλεν αὐτοῖς.*****17**Ἀπὸ τότε ἤρξατο ὁ Ἰησοῦς κηρύσσειν καὶ λέγειν· *Μετανοεῖτε· ἤγγικε γὰρ ἡ βασιλεία τῶν οὐρανῶν*. | **4 12**Όταν άκουσε ο Ιησούς ότι ο Ιωάννης συνελήφθη, έφυγε για τη Γαλιλαία. **13**Εγκατέλειψε όμως την Ναζαρέτ και πήγε να εγκατασταθεί στην Καπερναούμ, που βρίσκεται στις όχθες της λίμνης στην περιοχή των φυλών Ζαβουλών και Νεφθαλείμ, **14**ώστε να πραγματοποιηθεί αυτό που είχε εξαγγελθεί από τον προφήτη Ησαΐα: 15***Χώρα του Ζαβουλών και χώρα του***  ***Νεφθαλείμ,*** ***που βρίσκεστε στον δρόμο προς τη***  ***λίμνη***[[1]](#footnote-1)***, δυτικά του Ιορδάνη,*** ***Γαλιλαία, όπου κατοικούν ξένοι***  ***λαοί,*****16*ο λαός που ζούσε στο σκοτάδι***  ***είδε φως λαμπρό,*** ***για όσους κατοικούσαν εκεί που ο***  ***θάνατος κυριαρχεί και ρίχνει τη***  ***σκιά του*** ***ανέτειλε ένα φως.*****17**Από τότε άρχισε ο Ιησούς να κηρύττει, λέγοντας: *Μετανοείτε, γιατί έφτασε η Βασιλεία των Ουρανών*. |

***Η επικαιροποίηση των αρχαίων προφητειών***

Οι ευαγγελιστές παραθέτουν συχνά στα κείμενά τους χωρία από την *Παλαιά* *Διαθήκη*, ιδιαίτερα από τα Προφητικά Βιβλία της, όταν περιγράφουν διάφορες σημαντικές στιγμές της ζωής του Ιησού, τις οποίες παρουσιάζουν ως εκπλήρωση κάποιων προρρήσεων των αρχαίων προφητών. Αυτό συμβαίνει ιδιαίτερα στο *Κατὰ Ματθαῖον Εὐαγγέλιον*, κάτι άλλωστε που είναι αναμενόμενο, αφού το Ευαγγέλιο αυτό απευθύνεται σε προερχόμενους από τον ιουδαϊσμό χριστιανούς και είναι λογικό να ενδιαφέρονταν για το αν ο Ιησούς στον οποίο πίστεψαν είναι πράγματι ο Χριστός για τον οποίο μίλησαν οι προφήτες και τον ανέμεναν για γενιές ολ τους. ﷽﷽﷽πρόκληρες οι πρόγονοί τους. Έτσι, από την πρώτη κιόλας σελίδα του Ευαγγελίου του ο ευαγγελιστής Ματθαίος περιγράφει τη γέννηση και τα πρώτα χρόνια της ζωής του Ιησού ως εκπλήρωση των αρχαίων προφητειών για τον αναμενόμενο λυτρωτή, και κατά ανάλογο τρόπο περιγράφει και την έναρξη της δημόσιας δράσης του.

Το μεγαλύτερο μέρος της περικοπής συγκροτείται από ελεύθερη απόδοση φράσεων που προέρχονται από την ενότητα Ησα θ΄ 1-2, όπου εξαγγέλλεται η απελευθέρωση διάφορων περιοχών της Παλαιστίνης. Ο ευαγγελιστής βλέπει στην έναρξη του κηρύγματος του Ιησού στην περιοχή της Γαλιλαίας την εκπλήρωση της παραπάνω εξαγγελίας. Όμως από την περικοπή προκύπτει ίσως και κάποιος προβληματισμός για τον σύγχρονο αναγνώστη της *Βίβλου*. Όπως αναφέρθηκε, οι ευαγγελιστές επιχειρούν με την παράθεση προφητικών χωρίων να πείσουν τους συγχρόνους τους ότι ο Ιησούς είναι ο αναμενόμενος Μεσσίας. Κρίνοντας εκ του αποτελέσματος, το εγχείρημα δεν υπήρξε απόλυτα επιτυχές, καθώς η πλειονότητα των Ιουδαίων αρνήθηκε τελικά να ακολουθήσει τον Ιησού. Αντίθετα έναν περίπου αιώνα αργότερα, ο Σίμων Μπαρ Κοχβά, ένας ζηλωτής Ιουδαίος επαναστάτης, κατάφερε με την ίδια επιχειρηματολογία να πείσει σε τέτοιο βαθμό τους συμπατριώτες του ότι είναι ο Μεσσίας, ώστε να τον ακολουθήσουν σε μια απέλπιδα εξέγερση κατά των Ρωμαίων (132 – 135 μ.Χ.), η οποία πνίγηκε στο αίμα, αφήνοντας πίσω της 580.000 νεκρούς. Το πρώτο επομένως ερώτημα που γεννάται αφορά στον λόγο που οι Ιουδαίοι αρνήθηκαν να ακολουθήσουν τον Ιησού*,* παρ’ όλο που έβλεπαν ότι όλες οι προφητείες επιβεβαιώνονταν με το έργο και τη διδασκαλία του, ενώ αντίθετα ακολούθησαν με τόση θέρμη τον Μπαρ Κοχβά. Και από το ερώτημα αυτό προκύπτει ένα δεύτερο που αφορά στον λόγο για τον οποίο η Εκκλησία επιμένει να προβάλλει σήμερα αυτές τις προφητείες, τη στιγμή που οι χριστιανοί σήμερα δεν αμφισβητούν πλέον τη μεσσιανικότητα του Ιησού.

Για να απαντήσει κανείς στο πρώτο από τα ερωτήματα αυτά πρέπει να γυρίσει νοερά πίσω, στα τέλη του 587 π.Χ. όταν τα στρατεύματα του Ναβουχοδονόσορα, βασιλιά της κοσμοκράτειρας τότε Βαβυλώνας, καταλάμβαναν για δεύτερη φορά την πρωτεύουσα του αδύναμου, μικρού και ήδη υποτελούς βασιλείου του Ιούδα, την Ιερουσαλήμ. Σφαγές, λεηλασίες και εξορία ήταν, όπως συμβαίνει πάντα σε τέτοιες περιπτώσεις, τα επακόλουθα της άλωσης. Τα τείχη της πόλης και τα σημαντικότερα κτήριά της κείτονταν σε ερείπια· ο ίδιος ο περίφημος ναός του Σολομώντα, μάρτυρας ενός άλλοτε λαμπρού παρελθόντος, πυρολυμένος και κατεστραμμένος· τα σκεύη του ναού, και το ιερότερο όλων η Κιβωτός της Διαθήκης, λάφυρα στα χέρια των εχθρών. Όμως δεν είναι αυτά που κυρίως απασχολούν τους εξόριστους στη Μεσοποταμία Ιουδαίους. Το μυαλό τους το τυραννάει μια άλλη, πολύ πιο βασανιστική σκέψη. Αιώνες ολόκληρους είχαν μάθει να θεωρούν τον Θεό δικό τους και είχαν ισχυρούς λόγους να το πιστεύουν αυτό· αυτός ο Θεός τους έβγαλε από την Αίγυπτο με τρόπο θαυμαστό, τους οδήγησε μέσα από την έρημο όπου τους φρόντιζε και τους προστάτευε, τους χάρισε τη χώρα όπου τόσα χρόνια κατοικούσαν ευτυχισμένοι. Τώρα όμως διαπιστώνουν ότι ο Θεός τους εγκατέλειψε· ότι ο Θεός τους δεν ήταν πια μαζί τους. Οι διαπιστώσεις αυτές έγιναν παράπονο και το παράπονο τραγούδι:

  *Στης Βαβυλώνας τα ποτάμια,*

 *εκεί καθίσαμε και κλάψαμε, ...*

 *πώς του Κυρίου την ωδή*

 *σε ξένη γη να ψάλλουμε;* (Ψαλ ρλς΄ 1,4)

Τρέχουν στους προφήτες που επέζησαν και τους ρωτούν γεμάτοι αγωνία. Και η απάντηση των προφητών είναι ομόφωνη: “*Δεν εγκατέλειψε ο Θεός τον λαό του, αλλά ο λαός εγκατέλειψε τον Θεό του”*. Αιώνες ολόκληρους, με τον ένα ή τον άλλο τρόπο, οι προφήτες προειδοποιούσαν για την καταστροφή που έρχεται εξαιτίας της απομάκρυνσης του λαού από τον Θεό του. Όμως ο λαός, μεθυσμένος από την ευημερία που του πρόσφεραν οι ευεργεσίες του Θεού, δεν άκουγε. Έμαθε να εμπιστεύεται τα όπλα του, τη στρατηγική θέση της χώρας του, τις συμμαχίες με τις μεγάλες δυνάμεις και τα διπλωματικά παιχνίδια στην εξωτερική πολιτική.

Όμως η απάντηση των προφητών δεν εξαντλείται στην κριτική για τα λάθη που έγιναν στο παρελθόν και οδήγησαν στην καταστροφή. Βεβαιώνουν ότι ο Θεός θα δώσει άλλη μια ευκαιρία στον λαό του και μέσω αυτού σ’ ολόκληρη την ανθρωπότητα. Ένας νέος ηγέτης θα γεννηθεί, ο οποίος δεν θα στηρίζει την εξουσία του στη βία και στην καταπίεση όπως οι ηγεμόνες της εποχής, αλλά θα φέρει φως και χαρά σ’ όλους τους λαούς της γης. Η πρώτη από τις προφητείες αυτές, αποσπάσματα της οποίας χρησιμοποιεί και ο ευαγγελιστής Ματθαίος στην παραπάνω ευαγγελική περικοπή, προέρχεται από κάποιον άγνωστο μαθητή του προφήτη Ησαΐα, που συνεχίζει κατά την περίοδο αυτή το έργο του δασκάλου του: «*… για χάρη μας γεννήθηκε ένα παιδί, μας δόθηκε ένας γιος … Μεγάλη θα είναι η εξουσία του, και η ειρήνη του δεν θα έχει τέλος· θα καθίσει στον θρόνο του Δαυίδ, θα αποκαταστήσει τη βασιλεία του, και θα φροντίσει γι’ αυτήν με δίκαιη κρίση και δικαιοσύνη …*» (Ησα θ΄ 2-7).

Στο βιβλίο του προφήτη *Ησαΐα* περιέχεται και η δεύτερη προφητεία. Με μια νέα δυναμική επέμβαση του Θεού στην Ιστορία θα ξεκινήσουν πάλι όλα από την αρχή, καθώς ένα νέο κλωνάρι θα φυτρώσει από τον κορμό του Ιεσσαί, του πατέρα του Δαβίδ, και ένα κλαδί θα ξεπροβάλει από τις ρίζες του. Ο αναμενόμενος ηγέτης που θα αντικαταστήσει τους αποτυχημένους βασιλιάδες της δυναστείας του Δαβίδ, θα καθοδηγείται από το Πνεύμα του Θεού, θα έχει σοφία και σύνεση, ορθή κρίση και δύναμη, γνώση και ευσέβεια, ώστε να επιβάλει τη δικαιοσύνη συντρίβοντας τη βία και την καταπίεση, όχι όμως με τη δύναμη του σκήπτρου του, αλλά με τη δύναμη του λόγου του (βλ Ησα ια΄ 1-5).

Οι προφητείες αυτές και πολλές άλλες ζέσταιναν τις καρδιές του λαού, ανανέωναν τις ελπίδες του και τον στήριζαν για να αντέξει τις δοκιμασίες. Όμως τα χρόνια που ακολούθησαν ήταν πολύ σκληρά. Τη βαβυλωνιακή κατοχή διαδέχτηκε η περσική και αυτήν, η ακόμα πιο σκληρή και καταπιεστική, η ελληνική, για να δώσει και αυτή με τη σειρά της τη θέση της στη ρωμαϊκή. Οι ελπίδες, βέβαια, δεν έσβησαν, άλλαξαν όμως αρκετά ως προς το περιεχόμενό τους. Η μακροχρόνια καταπίεση άλλαξε τη μορφή του αναμενόμενου ηγέτη και του ρόλου του. Η δικαιοσύνη που θα φέρει κατανοείται πλέον ως εκδίκηση και το όραμα της ειρήνης αντικαταστάθηκε από την ελπίδα της απελευθέρωσης από τον ρωμαϊκό ζυγό. Έτσι, ο ειρηνικός και δίκαιος παγκόσμιος βασιλιάς έγινε στη φαντασία του λαού ένας βίαιος και ανελέητος τοπικός επαναστάτης.

Εύκολα, λοιπόν, γίνεται κατανοητό το γιατί οι συμπατριώτες του απέρριψαν τον Ιησού και αρνήθηκαν να τον ακολουθήσουν. Όμως η άρνηση αυτή δεν ήταν ικανή να ακυρώσει το σχέδιο του Θεού για τον κόσμο. Από τους μαθητές του Χριστού προέκυψε ένας νέος λαός του Θεού, ένας νέος Ισραήλ, η Εκκλησία. Από αυτήν την αλήθεια προκύπτει και η απάντηση στο δεύτερο ερώτημα που τέθηκε παραπάνω. Ως λόγος Θεού οι προφητείες έχουν αιώνια ισχύ και απευθύνονται στους πιστούς όλων των εποχών. Αναπτέρωσαν το ηθικό των εξόριστων στη Μεσοποταμία Ιουδαίων και έδωσαν στους Ιουδαίους της εποχής του Ιησού τη δυνατότητα να τον αναγνωρίσουν και να τον ακολουθήσουν. Απευθύνονται όμως και στον νέο Ισραήλ, στους σύγχρονους χριστιανούς. Τους υπενθυμίζουν ότι η απελπισία δεν είναι ανίκητη· ότι «φως λαμπρό» μπορεί να φωτίσει και τα δικά τους σκοτάδια και να τους οδηγήσει έξω από τα αδιέξοδα που βιώνουν. Αρκεί να μην κάνουν τα λάθη του παλιού Ισραήλ. Αρκεί να δουν τις παλιές προφητείες όχι ως εξαγγελίες προνομίων για τους ίδιους, αλλά ως οδοδείκτες για μια αληθινή σχέση με τον Θεό, ξεκινώντας από το τελευταίο μήνυμα του Προδρόμου και το πρώτο του Χριστού: Μετάνοια!

*Μιλτιάδης Κωνσταντίνου*

*Ομότιμος Καθηγητής Θεολογικής Σχολής Α.Π.Θ.*

*Άρχων Διδάσκαλος του Ευαγγελίου*

*της Αγίας του Χριστού Μεγάλης Εκκλησίας*

1. λίμνη: Κ.λ. «θάλασσα»· πρόκειται για τη Λίμνη Γεννησαρέτ ή Θάλασσα της Γαλιλαίας. [↑](#footnote-ref-1)